Tähän ei suoranaisesti ole oikeaa vastausta, sillä paras käyttöjärjestelmä on lopulta täysin henkilökohtainen kysymys. Toiset suosivat enemmän Windowsia ja päinvastoin. Käyttöjärjestelmästä toiseen siirtyminen voi myös olla vaikeaa, jos on tottunut käyttämään MacOS:ia vuosien ajan.
Ensisijaisesti kannattaa kuitenkin tarkistaa, että koneesta löytyy tuki samoille ohjelmille, joita koulutusohjelmassa tykätään käyttää. Tämä saattaa nimittäin rajata jo joitain käyttöjärjestelmiä pois, jos niihin ei saa esimerkiksi tärkeää ohjelmaa ladattua.
Suorituskyvyn osalta MacBookit ovat nykyään kuitenkin kilpailullisempia kuin koskaan aiemmin. Applen loistavat M1- ja M2-sirut suoriutuvat raskaimmistakin taakoista, joten yhtiön uudet kannettavat ovat erinomaisia myös opiskelukäytössä. Windows-kannettavien erillinen näytönohjain saattaa silti olla parempi vaihtoehto, jos opiskeluun lukeutuu paljon näytönohjainvetoista toimintaa (ei, emme puhu pelaamisesta).